|  |
| --- |
| Convocatòria de beques salari Ítaca–Banco Santander per alumnes de Grau de la UAB. Curs 2016-2017. |
|  |
|  |

1. Descripció de la beca

* La UAB és una universitat pública, compromesa socialment i amb una voluntat ferma de servei a tota la societat. La UAB treballa per atreure el màxim de talent, a la docència, a la recerca, a la gestió, a la transferència de coneixement, i també entre els estudiants. Un dels seus objectius és procurar que tots els estudiants puguin accedir a una formació superior, independentment dels recursos econòmics del seu entorn familiar. És per això que, conjuntament amb el Banco Santander, es convoquen 13 beques salari per donar sortida a les expectatives de futur de joves talents que, altrament, serien inviables.

2. Borsa de la beca

* La borsa de la beca comprèn el pagament de 500 euros mensuals durant 10 mesos, renovables durant els anys de durada d’un grau, sempre que es compleixin els requisits de renovació establerts en cada convocatòria (aquesta percepció econòmica està subjecta a les retencions fiscals legalment establertes).
* Inclou la matrícula gratuïta dels crèdits matriculats per primera vegada durant els anys de durada del grau que l’estudiant matriculi l’any de concessió de la beca. Aquest grau ha de ser impartit per un centre propi de la UAB.

3. Requisits de les persones candidates

* El curs 2015-2016 es podran presentar tots els estudiants que:
  1. Hagin finalitzat estudis de secundària el curs 2015-2016 en un centre que hagi participat en qualsevol edició del Campus Ítaca de la UAB (es pot consultar la llista de centres [aquí](http://www.uab.cat/doc/institutsItaca)).
  2. Es matriculin al primer curs de qualsevol grau impartit pels centres propis de la UAB.
  3. Disposin d’un nivell de renda familiar que els permeti accedir a les beques ordinàries que concedeix el Ministeri d’Educació Cultura i Esport per al curs 2016-2017.

4. Procediment de sol·licitud

* Els estudiants que vulguin sol·licitar la beca salari hauran de descarregar **l’imprès de sol·licitud** i **presentar-lo al** **Registre General de l’Edifici del Rectorat** de la UAB (de dilluns a divendres de 9:00 a 18:00), en el termini següent: del 6 al 30 de juny de 2016. Es pot enviar, juntament amb la documentació necessària, per correu certificat a:

Universitat Autònoma de Barcelona

Registre General – Edifici Rectorat

08193 Bellaterra (Cerdanyola del Vallès)

* Per tal de comprovar que el/la sol·licitant compleix amb els requisits econòmics esmentats al punt 3.3 d’aquesta convocatòria, és imprescindible que els/les estudiants que sol·licitin la beca salari també sol·licitin l’*Acreditació de caràcter econòmic a efectes de formalitzar la matrícula universitària sense el pagament previ dels preus públics dels serveis acadèmics per al curs 2016-2017*, quan s’obri el termini de presentació de sol·licituds corresponent. Podeu trobar la informació sobre aquesta sol·licitud al web de l’AGAUR (link).

**El fet de no cursar aquesta petició durant el mes de juliol implicarà la desestimació de la sol·licitud per manca de documentació**.

* Les comunicacions amb les persones sol·licitants es faran únicament mitjançant l’adreça de correu electrònic que s’hagi fet constar a la sol·licitud.

5. Documentació necessària

* Certificat de qualificacions amb la mitjana de l’expedient de batxillerat de la persona candidata.
* Fotocòpia del DNI / NIE.
* Escrit breu i original de la persona candidata, on exposi les motivacions en la tria dels estudis universitaris.
* La UAB comprovarà directament amb l’Agaur el resultat de la sol·licitud de l’*Acreditació de caràcter econòmic a efectes de formalitzar la matrícula universitària sense el pagament previ dels preus públics dels serveis acadèmics per al curs 2016-17.*

En cas que la UAB no pugui comprovar fefaentment el resultat d’aquesta sol·licitud de manera directa, es demanarà el document de la resolució a l’estudiant, que l’haurà de lliurar en el termini màxim d’una setmana.

6. Procediment d’adjudicació de les beques

* Per a establir l’ordre de prelació entre les sol·licituds que compleixin els requisits es tindrà en compte:
  1. La nota mitjana de l’expedient de batxillerat.
  2. En el cas que la persona candidata hagi participat com a alumne o alumna en el Campus Ítaca, s’afegiran 0,5 punts a la nota mitjana de batxillerat a efectes de prelació.
* La Comissió d’Adjudicació podrà sol·licitar entrevistes personals amb les persones candidates que consideri oportú.
* La Comissió d’Adjudicació podrà sol·licitar més informació sobre les candidatures als centres de secundària de procedència.
* L’adjudicació d’aquestes beques es podrà revocar si es descobreix que a la sol·licitud s’han ocultat o falsejat dades, o que hi ha incompatibilitats amb altres beques procedents d’altres organismes públics o privats per als mateixos estudis.

7. Resolució

* Resolució provisional:
  1. Es farà pública el dia 11 de juliol de 2016 al web www.uab.cat, [**Beques per a l’estudi**](http://www.uab.cat/web/estudiar/grau/oferta-de-graus/beques-d-estudi-1345666085337.html) mitjançant la llista de beques concedides i denegades i la llista d’espera, si escau.
  2. En el moment de publicació de la resolució provisional no caldrà acreditar la matrícula als estudis de grau.
  3. Contra la resolució provisional es podrà presentar al·legacions davant de la Comissió d’Adjudicació. La resolució d’aquestes no esgota la via administrativa i es podrà recórrer davant del rector de la UAB.
* Resolució definitiva:
  1. Es farà pública el dia 22 de setembre de 2016 al web www.uab.cat, [**Beques per a l’estudi**](http://www.uab.cat/web/estudiar/grau/oferta-de-graus/beques-d-estudi-1345666085337.html) mitjançant la llista de beques concedides, denegades i la llista d’espera, si escau. També s’inclourà la llista de beques renovades i revocades, si escau.
  2. Quedaran automàticament excloses de la resolució definitiva les candidatures que no hagin formalitzat la matrícula al primer curs d’estudis de grau en centres propis de la UAB el curs 2016-2017.
  3. Quedaran automàticament excloses de la resolució definitiva les candidatures que no hagin presentat o no hagin aconseguit l’*Acreditació de caràcter econòmic a efectes de formalitzar la matrícula universitària sense el pagament previ dels preus públics dels serveis acadèmics per al curs 2016-2017*. Contra la resolució definitiva es podrà presentar un recurs ordinari davant de la Comissió d’Adjudicació. La resolució d’aquest recurs no esgota la via administrativa i es podrà recórrer davant del rector de la UAB en el termini legalment establert.
* La resolució definitiva pot modificar les llistes de concedides, denegades i llista d’espera que s’hagin publicat a la resolució provisional, d’acord amb la comprovació dels requisits corresponents al punt 2 i al punt 3 del paràgraf anterior.

8. Renovació de les beques adjudicades en cursos anteriors

* La beca es considerarà renovada per al curs 2016-2017 sempre que es finalitzi l’any acadèmic 2015-2016 amb la totalitat de les assignatures superades i no se superin els anys de durada dels estudis del grau matriculat.
* En el cas que l’estudiant canviï d’estudis durant la durada de la beca, la Comissió valorarà la continuïtat, modificació dels ajuts o revocació de la beca salari.
* La Comissió d’Adjudicació valorarà la casuística de caire personal i/o acadèmic que al·leguin les persones que no acompleixin aquests requisits.

9. Seguiment del rendiment acadèmic

* Una vegada finalitzat el 1r semestre, la Comissió d’Adjudicació valorarà el rendiment acadèmic de les persones becàries pels mitjans que consideri oportuns.
* En el cas que aquesta comissió consideri que aquest rendiment impossibilitarà la renovació de la beca en finalitzar el curs, podrà revocar la concessió de l’ajut, previ tràmit d’audiència a la persona interessada.

10. Renúncia a la beca

* Les persones poden renunciar a la seva beca salari en qualsevol moment.
* Per a formalitzar la renúncia, caldrà presentar a la Gestió acadèmica del centre on es cursin estudis una petició adreçada a l’Àrea d’Afers Acadèmics.
* En el cas que es produeixi una renúncia a la beca, la Comissió d’Adjudicació podrà atorgar la beca a la persona sol·licitant a qui pertoqui de la llista d’espera, segons els criteris d’adjudicació de la beca.

11. Incompatibilitats

* Aquesta beca serà incompatible amb qualsevol altra beca o ajut que tingui la mateixa finalitat, o amb la prestació de servei remunerat a la UAB.
* En cas que la persona adjudicatària tingui concedit un altre ajut o prestació dels esmentats en el punt anterior, hi haurà de renunciar i haurà de presentar a la Gestió Acadèmica del centre on es cursin estudis la documentació que ho demostri adreçada a l’Àrea d’Afers Acadèmics, en un termini de 10 dies comptats a partir de l’endemà de la publicació de la resolució definitiva d’aquesta convocatòria.
* Si en qualsevol moment del gaudi d’aquesta beca es detectés que s’està produint aquest incompliment per part de la persona adjudicatària, es procedirà a la revocació de la beca salari Ítaca–Banco Santander, previ avís a la persona interessada.

12. Revocació de la beca

* En el cas que es demostri que alguna persona beneficiària ha incorregut en alguna de les causes de revocació de la beca salari Ítaca–Banco Santander establertes en aquesta convocatòria, s’obrirà un expedient de revocació que podrà concloure amb l’obligació de reintegrar tots els components de l’ajut.

13. Comissió d’Adjudicació

* La Comissió d’Adjudicació estarà formada per les persones següents (o per aquelles que n'assumeixin les competències):
* Vicerectora d'Estudiants i Cooperació, que la presidirà
* Vicerectora de Qualitat, Docència i Ocupabilitat
* Coordinador per a les Relacions amb l’Ensenyament Secundari.
* Directora de l’Institut de Ciències de l’Educació
* Vicegerent d’Ordenació Acadèmica
* Cap de l’Àrea d’Afers Acadèmics, que actuarà com a secretari
* La Comissió podrà sol·licitar l’assessorament del personal tècnic que consideri necessari.
* A part de les funcions establertes en altres bases d’aquesta convocatòria, la Comissió d’Adjudicació dirigirà el seguiment dels adjudicataris de la beca.

14. Protecció de dades

* Les dades facilitades per les persones candidates s’incorporaran en un fitxer de la Universitat Autònoma de Barcelona amb la finalitat de gestionar el procés de tramitació i resolució de les beques convocades, així com els pagaments corresponents.
* Les dades de les persones beneficiàries se cediran al Banco Santander, SA per incorporar-les al fitxer del portal de beques.
* D’acord amb el que preveu la Llei orgànica 15/1999, de 13 de desembre, de protecció de dades de caràcter personal, les persones interessades podran exercir els drets d’accés, rectificació i cancel·lació de les seves dades davant del cap de l’Àrea d’Afers Acadèmics de la Universitat Autònoma de Barcelona.

Bellaterra (Cerdanyola del Vallès), 11 de març de 2016